google/wiki40b huggingface dataset:
Χουάνες

Βιογραφία

Γεννήθηκε στο Μεδεγίν της Κολομβίας στις 9 Αυγούστου του 1972 και ήταν το μικρότερο παιδί της Αλίσια Βάσκες (Alicia Vásquez) και του Χαβιέρ Αριστισάμπαλ (Javier Aristizábal). Το όνομα Χουάνες το επινόησε ο πατέρας του και είναι μια μίξη του Juan Esteban. Στα 7 του χρόνια έμαθε να παιζει κιθάρα από τον πατέρα του και τους αδερφούς του που έπαιζαν σε λατινοαμερικανικούς ρυθμούς. Κατά την εφηβεία του στράφηκε σε πιο μέταλ ρυθμούς, εμπνευσμένος από το αμερικανικό συγκρότημα Μετάλικα (Metallica).
Ο Χουάνες ξεκίνησε την καριέρα στο ροκ συγκρότημα Ekhymosis το 1988. Παρά την επιτυχημένη τους πορεία, το συγκρότημα διαλύθηκε το 1998 και ο Χουάνες ακολούθησε σόλο καριέρα. Το 2000 έβγαλε το πρώτο του άλμπουμ με τίτλο Fijate Bien (Κοίτα καλύτερα). Το άλμπουμ παρέμεινε 10 εβδομάδες στο νούμερο 1 στην Κολομβία. Το άλμπουμ του κέρδισε 3 Latin Grammy (Καλύτερος πρωτοεμφανιζόμενος καλλιτέχνης, καλύτερο ροκ άλμπουμ και καλύτερο ροκ τραγούδι) και έβγαλε 3 cd single (Fiate Bien, Podemos hacernos daño, Nada).
Το 2002 ο Χουάνες βγάζει το καινούριο του άλμπουμ που ονομάζεται Un dia normal (Μια κανονική μέρα) και γίνεται γρήγορα πλατινένιο σε Κολομβία, Μεξικό και Ισπανία, περνώντας 2 χρονια στην κορυφή των Latin charts με τη βοήθεια του τραγουδιού A dios le pido (Ζητώ από το Θεό) το οποίο βραβεύτηκε με 5 Latin Grammy και βγηκε πρώτο σε 12 χώρες. Από το άλμπουμ βγηκαν επίσης και τα single:Es por ti, Fotografia (Ντουέτο με την Νέλι Φουρτάντο), Mala gente (Κακοί άνθρωποι), La paga, Un dia normal.
Το 3ο του άλμπουμ βγήκε το Σεπτέμβριο με τίτλο Mi sangre (Το αίμα μου) και, όπως και το προηγούμενο άλμπουμ, εκτοξεύθηκε στην πρώτη θέση των Latin charts. Το πρώτο single με τίτλο La camisa negra (Το μαύρο πουκάμισο) παρά τις αντιδράσεις που προκάλεσε σχετικά με τον τίτλο του τραγουδιού και το φασισμό, βγήκε πρώτο σε πωλήσεις σε 13 χώρες. Άλλα single είναι το Nada valgo sin tu amor (Είμαι ένα τίποτα χωρίς την αγάπη σου), Volverte a ver (Να σε ξαναδώ), Lo que me gusta a mi, Rosario Tijeras (Ρωσάριο Τιχέρας) (που αποτέλεσε και το soundtrack της ομονυμης ταινίας Κολομβιανής παραγωγής), Para tu amor.
Ο Χουάνες στις 19 Απριλίου 2007 τραγούδησε στο Ευρωπαϊκό Κοινοβούλιο για την έναρξη ενός προγράμματος για τις νάρκες που βρίσκονται σε πολλές χώρες –μεταξύ τους και η Κολομβία.

Singles

"Fíjate Bien" • "Podemos Hacernos Daño" • "Nada" • "A Dios le Pido" • "Es Por Ti" • "Mala Gente" • "Fotografía" • "La Paga" • "Un Día Normal" • "Nada Valgo Sin Tu Amor" • "Volverte a Ver" • "La Camisa Negra" • "Para Tu Amor" • "Lo Que Me Gusta a Mi" • "Rosario Tijeras" • "No Siento Penas" • "Te Busqué" • "El Burrito de Belén" • "Me Enamora"

Fijate Bien

To Fijate Bien (Κοίτα καλύτερα), είναι το ντεμπούτο άλμπουμ του Κολομβιανού λάτιν ροκ τραγουδιστή, Χουάνες.Το άλμπουμ κυκλοφόρησε στις 17 Οκτωβρίου 2000 και παραγωγός ήταν ο Γκουστάβο Σανταολάγια (Gustavo Santaolalla).Το άλμπουμ κέρδισε 5 Latin Grammy το 2001(Άλμπουμ της χρονιάς, Single της χρονιάς, Τραγούδι της Χρονιάς, Videoclip της χρονιάς και Πρωτοεμφανιζόμενος της χρονιάς)
Βαλέρια Κουρούπη

Βιογραφία

Η Κουρούπη γεννήθηκε στην Αθήνα. Μητέρα της είναι η Ηδύλη Τσαλίκη και θεία της (η αδερφή της μητέρας της) η Ναταλία Τσαλίκη. Το 2002 παντρεύτηκε με τον τραγουδιστή Νίκο Ξύδη, με τον οποίο απέκτησε έναν γιο, ωστόσο χώρισαν τον Αύγουστο του 2019.
Μίρκα Παπακωνσταντίνου

Βιογραφία

Είναι απόφοιτος της Δραματικής Σχολής Αθηνών του Γιώργου Θεοδοσιάδη. Από το 1986 έως το 1988 δίδαξε την υποκριτική τέχνη στην Δραματική Σχολή Αθηνών του Γιώργου Θεοδοσιάδη και από το 1997 έως σήμερα διδάσκει υποκριτική στην Δραματική Σχολή Ίασμος.

Προσωπική ζωή

Υπήρξε παντρεμένη με τον συμμαθητή της στη Δραματική Σχολή και συνάδελφό της Δάνη Κατρανίδη. Αργότερα και επί σειρά ετών υπήρξε παντρεμένη με τον επίσης ηθοποιό Ρήγας Αξελός.
Εθνικό Πάρκο Σερενγκέτι

Ιστορία

Οι Μασάι έβοσκαν τα ζώα τους στις ανοικτές πεδιάδες της ανατολικής περιοχής Μάρα, την οποία ονόμαζαν «ατελείωτη πεδιάδα» περίπου 200 χρόνια πριν ο πρώτος Ευρωπαίος εξερευνητής, ο Αυστριακός Όσκαρ Μπάουμαν, επισκευτεί την περιοχή το 1892. Το όνομα «Σερενγκέτι» αποτελεί προσεγγιστική απόδοση της λέξης που χρησιμοποιούν οι Μασάι για να περιγράψουν την περιοχή, σιρινγκέτ, η οποία σημαίνει «το μέρος με την ατελείωτη γη».
Ο πρώτος Βρετανός που έφτασε στο Σερενγκέτι, ο Στίουαρτ Έντουαρτ Γουάιτ, κατέγραψε τις εξερευνήσεις του στο βόρειο Σερενγκέτι το 1913. Επέστρεψε στο Σερενγκέτι τη δεκαετία του 1920 και κατασκήνωση στην περιοχή Σερονέρα για τρεις μήνες. Κατά τη διάρκεια της παραμονής του, αυτός και οι σύντροφοί του πυροβόλησαν 50 λιοντάρια. Επειδή το κυνήγι λιονταριών τα κατέστησε σπάνια, η βρετανική αποικιακή διοίκηση δημιούργησε ένα μερικό καταφύγιο άγριων θηραμάτων το 1921 και ένα πλήρες το 1929. Αυτές οι πράξεις ήταν η βάση για τη δημιουργία του Εθνικού Πάρκου Σερενγκέτι το 1951.
Για τη διατήρηση της άγριας ζωής, οι Βρετανοί εξεδίωξαν τους Μασάι από το πάρκο το 1959 και τους επανεγκατέστησαν στην περιοχή διατήρησης Νγκορονγκρόρο. Η κίνηση αυτή εξακολουθεί να θεωρείται αμφιλεγόμενη, υποστηρίζοντας ότι υπήρξε εξαναγκασμός και εξαπάτηση από τις αποικιακές αρχές.
Πιάστ Γκλιβίτσε

Ιστορία

Ο σύλλογος ιδρύθηκε τον Ιούνιο του 1945 από τους Πολωνούς που αναγκάστηκαν να εγκαταλείψουν την πατρίδα τους στη σημερινή Δυτική Ουκρανία. Μετά τη συγχώνευση τριών συλλόγων του 1956, σχηματίστηκε η GKS Gliwice. Ο σύλλογος συνέχισε να παίζει τους αγώνες του στο ul. Robotniczej. Το 1964, τα δύο σωματεία συγχωνεύθηκαν. Το νέο όνομα της λέσχης ήταν «GKS Piast Gliwice». Η Πιάστ έπαιξε για 32 σεζόν στη Β' κατηγορία Πολωνίας(1 Λίγκα), προτού τελικά κερδίσει την άνοδο στην Εκστρακλάσα το 2008. Έχοντας αγωνιστεί δύο σεζόν στην κορυφαία κατηγορία, υποβιβάστηκε το 2010. Η Πιάστ έχει καταφέρει να φτάσει στον τελικό του Κυπέλλου Πολωνίας δύο φορές (1978, 1983), χάνοντας και στις δύο περιπτώσεις. Το όνομα του συλλόγου προέρχεται από τον οίκο των Πιάστ, ο οποίος βασίλευσε την Πολωνία από τις αρχές της ως ανεξάρτητο κράτος τον 10ο αιώνα, μέχρι το 1370. Η Πιάστ είναι η πρώτη ποδοσφαιρική ομάδα στην Πολωνία που κερδίζει την άνοδο από την 7η κατηγορία στην Εκστρακλάσα (την κορυφαία κατηγορίας της Πολωνίας) και αργότερα την πρόκριση σε ευρωπαϊκή διοργάνωση.

Στάδιο

Η Πιάστ παίζει τους εντός έδρας αγώνες της στο χωρητικότητας 10.000 θεατών Στάδιο Πιάστ στο Γκλιβίτσε.

Οπαδοί

Η Πιάστ έχει φιλία με τους οπαδούς του λευκορωσικού συλλόγου ΜΠΑΤΕ Μπορίσοφ από το 2011. Η φιλία ξεκίνησε όταν οι οπαδοί της ΜΠΑΤΕ στο δρόμο τους προς έναν αγώνα του Τσάμπιονς Λιγκ στην Κοπεγχάγη, σταμάτησαν για έναν αγώνα της Πιάστ εναντίον της τοπικής αντιπάλου ΓΚΣ Κατοβίτσε. Ακολούθως, οι οπαδοί της Πιάστ πήγαν στο Άλκμααρ για να υποστηρίξουν τη ΜΠΑΤΕ εναντίον της ΑΖ Άλκμααρ. Μετά από άλλη μία επίσκεψη για έναν αγώνα Τσάμπιονς Λιγκ Λιγκ ενάντια στη Στουρμ Κρατς, η φιλία έγινε επίσημη και οι δύο ομάδες οπαδών επισκέπτονται τακτικά η μία την άλλη. 
Ο μεγαλύτερος αντίπαλος της Πιάστ είναι η Γκούρνικ Ζάμπζε, με την οποία αγωνίζονται στο τοπικό ντέρμπι.  Τα γήπεδα βρίσκονται λίγα χιλιόμετρα το ένα από το άλλο και η Γκούρνικ έχει σημαντική υποστήριξη στο Γκλιβίτσε. Άλλοι αντίπαλοι είναι οι τοπικές ομάδες Ρουχ Χόρζοφ, ΓΚΣ Κατοβίτσε και οι δύο σύλλογοι του Μπίτομ, η Σομπιέρκι Μπίτομ και η Πολόνια Μπίτομ.
Yamato 000593

Ο Yamato 000593 (ή Y000593) είναι ο δεύτερος μεγαλύτερος μετεωρίτης που βρέθηκε στη Γη προερχόμενος από τον πλανήτη Άρη. Μελέτες δείχνουν ότι ο Αρειανός μετεωρίτης σχηματίστηκε περίπου 1,3 δισεκατομμύρια χρόνια πριν, από μια ροή λάβας στον Άρη. Μια πρόσκρουση συνέβη στον Άρη περίπου 11 εκατομμύρια χρόνια πριν που αποκόλλησε και εκτόξευσε τον μετεωρίτη από την επιφάνεια του Άρη στο διάστημα. Ο μετεωρίτης έπεσε στη Γη στην Ανταρκτική περίπου 50.000 χρόνια πριν. Η μάζα του είναι 13,7 κιλά και έχει βρεθεί ότι περιέχει στοιχεία παρελθοντικής αλλοίωσης από νερό.
Σε μικροσκοπικό επίπεδο, διακρίνονται σφαίρες στο μετεωρίτη που είναι πλούσιες σε άνθρακα σε σύγκριση με γειτονικές περιοχές που δεν περιέχουν τέτοιες σφαίρες. Οι πλούσιες σε άνθρακα σφαίρες και οι παρατηρούμενες μικρο-σήραγγες μπορεί να έχουν σχηματιστεί από βιοτική δραστηριότητα, σύμφωνα με επιστήμονες της NASA.

Περιγραφή

Η μάζα του μετεωρίτη είναι 13,7 κιλά. Είναι ένα μη λατυποπαγές εκρηξιγενές πέτρωμα που αποτελείται κυρίως από επιμήκεις κρυστάλλους αυγίτη. Ιάπωνες επιστήμονες από το Εθνικό Ινστιτούτο Πολικών Ερευνών ανέφεραν το 2003 ότι ο μετεωρίτης περιέχει ιδδινγκσίτη (ολιβίνη), που σχηματίζεται από τη διάβρωση του βασάλτη με την παρουσία νερού σε υγρή μορφή. Επιπλέον, ερευνητές της NASA ανέφεραν τον Φεβρουάριο του 2014 ότι ανακάλυψαν επίσης πλούσιες σε άνθρακα σφαίρες εγκιβωτισμένες σε πολλαπλά στρώματα ιδδινγκσίτη, καθώς και μικροσωληνοειδή χαρακτηριστικά που προέρχονται από "φλέβες" ιδδινγκσίτη που εμφανίζουν κυρτές, κυματιστές μορφές που συνάδουν με βιο-αλλοιώσιμες υφές που έχουν παρατηρηθεί σε γήινο βασαλτικό γυαλί. Ωστόσο, οι επιστήμονες συναινούν ότι "η μορφολογία από μόνη της δεν μπορεί να χρησιμοποιηθεί πέραν κάθε αμφιβολίας ως εργαλείο για την ανίχνευση πρωτόγονης ζωής." Η ερμηνεία της μορφολογίας είναι εξαιρετικά υποκειμενική, και η χρήση της έχει οδηγήσει σε πολλές λανθασμένες ερμηνείες. Σύμφωνα με την ομάδα της NASA, η παρουσία του άνθρακα και η έλλειψη αντίστοιχων κατιόντων είναι συνεπής με την ύπαρξη οργανικής ύλης ενσωματωμένης στον ιδδινγκσίτη. Οι ερευνητές της NASA ανέφεραν ότι η φασματομετρία μάζας μπορεί να παράσχει καλύτερη κατανόηση της φύσης του άνθρακα, και μπορεί να διακρίνει μεταξύ ενσωμάτωσης και αλλοίωσης αβιοτικού και βιολογικού άνθρακα.
Παναγιώτης Κόκορας

Βιογραφικό

Γεννήθηκε το 1974 στην Πτολεμαΐδα και ξεκίνησε τις μουσικές του σπουδές στην Κατερίνη το 1987. Συνέχισε στην Αθήνα ολοκληρώνοντας με δίπλωμα Σύνθεσης (τάξης Γ. Ιωαννίδη και Κ. Βαρότση) και πτυχίο κλασικής κιθάρας (τάξη Ε. Ασημακόπουλου). Παράλληλα παρακολούθησε μαθήματα ηλεκτροακουστικής σύνθεσης με τον Α. Κεργκομάρ στο ΚΣΥΜΕ (Κέντρο Σύγχρονης Μουσικής Έρευνας). Στη συνέχεια με υποτροφίες από την Βρετανική Ακαδημία (AHRB) και το Σύλλογο οι Φίλοι της Μουσικής (Μουσική υποτροφία Αλεξάνδρας Τριάντη) πραγματοποίησε μεταπτυχιακές σπουδές Μάστερ και ακολούθως Διδακτορικού διπλώματος στη σύνθεση στο πανεπιστήμιο του Γιορκ στην Αγγλία. Επιστρέφοντας στην Ελλάδα δίδαξε στο Τμήμα Μουσικής Τεχνολογίας και Ακουστικής του ΤΕΙ Κρήτης ενώ από τον Οκτώβριο του 2005 διδάσκει στο Τμήμα Μουσικών Σπουδών του Αριστοτέλειου Πανεπιστημίου Θεσσαλονίκης.

Δραστηριότητα

Έχει λάβει παραγγελίες από το Ίδρυμα Fromm (πανεπιστήμιο του Χάρβαρντ), IRCAM - Παρίσι, MATA (Music at the Anthology) - Νέα Υόρκη, Spring Festival (πανεπιστήμιο του Γιορκ), Μέγαρο Μουσικής Αθηνών, Gaudeamus – Ολλανδία και Ορχήστρα Πανεπιστημίου Αθηνών ενώ έργα του συχνά μεταδίδονται από το ραδιόφωνο και παρουσιάζονται σε Φεστιβάλ στην Ευρώπη, Ασία και Αμερική. Στο συνθετικό του έργο ενδιαφέρεται για τη μορφολογία του ήχου και την ψυχοακουστική του αντίληψη ενώ περιλαμβάνει συνθέσεις οργανικές για Η/Υ και για μικτά μέσα. Έργα του έχουν πετύχει σημαντικές διακρίσεις σε 27 διεθνείς διαγωνισμούς μεταξύ άλλων Pierre Schaeffer 2005 – Ιταλία, Musica Viva 2005 και 2003 - Πορτογαλία, Bourges Residence Prix 2004 - Γαλλία, Gaudeamus 2004 και 2003 - Ολλανδία, Insulae Electronicae 2003 – Ιταλία, Διεθνής Διαγωνισμός Σύνθεσης της Σεούλ 2003 - Κορέα, Toru Takemitsu 2002 - Ιαπωνία, Prix Noroit 2002 – Γαλλία, Luigi Russolo 2002 και 2001 - Ιταλία, CIMESP - Βραζιλία, Metamorphosés - Βέλγιο.

Δισκογραφία

Έργα του κυκλοφορούν σε 19 CD από τις δισκογραφικές εταιρίες NOR, Miso Records, CEC, Independent Opposition Records, ICMA-ICMC04 και διανέμονται σε περιορισμένες εκδόσεις από τους Host Artists Group, LOSS, Musica Nova, και τα μουσικά περιοδικά Audio, Ram και Sound Maker.

Δημοσιευμένα κείμενα (επιλογή)

Παναγιώτης Κόκορας, Ολιβιέ Πασκέ (2008) Conference of Intersciplinary Musicology (CIM) Sound Scale: perspectives on the contribution of flute's sound classification to musical structure. Θεσσαλονίκη
https://web.archive.org/web/20080628032013/http://web.auth.gr/cim08/proceedings_.htm
Παναγιώτης Κόκορας (2007) Journal of Music and Meaning (JMM) Towards a Holophonic Musical Texture. JMM 4, Winter 2007, section 5. University of Southern Denmark. Δανία.
http://www.musicandmeaning.net/issues/showArticle.php?artID=4.5
Παναγιώτης Κόκορας (2005) Electronic Musicological Review – Vol. IX October 2005 - Morphopoiesis: A general procedure for structuring form. Federal University of Paraná. Βραζιλία 
https://web.archive.org/web/20090715170614/http://www.rem.ufpr.br/REMv9-1/kokoras.html
Διαστημικό Κέντρο Γουιάνας

Το Διαστημικό Κέντρο της Γουιάνας είναι ένα γαλλικό διαστημικό κέντρο το οποίο βρίσκεται κοντά στο Κουρού στη Γαλλική Γουιάνα και λειτουργεί από το 1968. Η θέση του ευνοεί τις διαστημικές αποστολές λόγω της εγγύτητάς του στον Ισημερινό, αλλά και με δεδομένο ότι η επιθυμητή πορεία που ακολουθούν οι διαστημικές αποστολές λίγα χιλιόμετρα μετά την εκτόξευση τους στις περισσότερες περιπτώσεις είναι ανατολική,  θεωρείται πλεονέκτημα ότι στα ανατολικά του διαστημικού κέντρου υπάρχει θάλασσα. Η Ευρωπαϊκή Υπηρεσία Διαστήματος (ESA), η Γαλλική υπηρεσία διαστήματος (CNES), κι η εμπορική εταιρία Arianespace πραγματοποιούν εκτοξεύσεις από το Κουρού.
Η τοποθεσία επιλέχθηκε από την Γαλλική κυβέρνηση το 1964 για να γίνει διαστημικό κέντρο της Γαλλίας ανάμεσα σε 14 άλλες επιλογές. Όταν η ESA ιδρύθηκε το 1975, η Γαλλία προσφέρθηκε να μοιράζεται το Κουρού μαζί της. Οι εμπορικές εκτοξεύσεις αγοράζονται και από μη-Ευρωπαϊκές χώρες. Η ESA πληρώνει τα δύο τρίτα του προϋπολογισμού του διαστημικού κέντρου, κι έχει επίσης χρηματοδοτήσει τις αναβαθμίσεις που έγιναν κατά τη διάρκεια της ανάπτυξης των πυραύλων Ariane.
Εθνική Βιετνάμ (καλαθοσφαίριση γυναικών)

Συμμετοχή σε διεθνείς διοργανώσεις

Μεγαλύτερη επιτυχία της μέχρι σήμερα είναι η κατάκτηση του χάλκινου μεταλλίου στο Ασιατικό Πρωτάθλημα που διοργανώθηκε στην Κινέζικη Ταϊπέι το 1972. 
Μέχρι σήμερα το Βιετνάμ δεν έχει ποτέ λάβει μέρος σε κάποια Ολυμπιακή Διοργάνωση, ούτε σε Παγκόσμιο Πρωτάθλημα. Η πρώτη της συμμετοχή στο Ασιατικό Πρωτάθλημα της FIBA Asia έλαβε χώρα το 1970, αν και μετρά ελάχιστες εμφανίσεις σε αυτό. 
Επίσης, το Βιετνάμ διαθέτει δικαίωμα συμμετοχής στο Πρωτάθλημα Νοτιοανατολικής Ασίας που διοργανώνει η SEABA, θυγατρική της FIBA Asia, καθώς και στους Ασιατικούς Αγώνες και στους Αγώνες Νοτιοανατολικής Ασίας υπό τη σκέπη της Διεθνούς Ολυμπιακής Επιτροπής.
Limassol Arena

Όνομα

Το στάδιο ονομάζεται προσωρινά Limassol Arena. Η κανονική ονομασία του θα δοθεί όταν ολοκληρωθεί.

Ιστορικό

Αρχικά, το στάδιο θα κατασκευαζόταν από την ΑΕΛ και τον Άρη, στον ίδιο χώρο, στο μέρος της έκτασης που είχε παραχωρηθεί στις δύο ομάδες σε προηγούμενα χρόνια. Οι δύο ομάδες επέλεξαν τον αρχιτέκτονα Πέτρος Κονταρίδης, ο οποίος ετοίμασε τα σχέδια του σταδίου. Ο Απόλλωνας σκόπευε να δημιουργήσει δικό του στάδιο. Μετά την οικονομική κρίση του 2013, ο Απόλλωνας συμφώνησε να κατασκευάσει ένα στάδιο μαζί με τις άλλες δύο ομάδες. Μετά την εξέλιξη αυτή τα σχέδια τροποποιήθηκαν.
Λόγω του αυξημένου κόστους που δεν μπορούσαν να αναλάβουν οι ομάδες αλλά και λόγω του γεγονότος ότι το υφιστάμενο στάδιο της Λεμεσού, το Τσίρειο, είχε αρκετά προβλήματα και η πόλη χρειαζόταν καινούργιο στάδιο, ο ΚΟΑ αποφάσισε να χρηματοδοτήσει το έργο.
Ωστόσο, επειδή το έργο δεν θα ήταν κρατικό αλλά θα άνηκε σε άλλους χρήστες και θα ξεπερνούσε τα 15 εκατομμύρια ευρώ χρηματοδότησης, η χρηματοδότηση αυτή έπρεπε να εγκριθεί από την Ευρωπαϊκή Επιτροπή Ανταγωνισμού.
Η Ευρωπαϊκή Επιτροπή Ανταγωνισμού θεώρησε παράνομη την χρηματοδότηση αυτή γιατί το στάδιο θα άνηκε στις ομάδες, οπόταν προέκυπτε προνομιακή μεταχείριση από το κράτος για τις ομάδες αυτές εις βάρος άλλων ομάδων. Για τον λόγο αυτό η γη μεταβιβάστηκε στον ΚΟΑ, ο οποίος ανέλαβε την χρηματοδότηση του έργο και αποτελεί τον ιδιοκτήτη του σταδίου. Ο ΚΟΑ θα παραχωρήσει στις τρεις ομάδες τη διαχείριση του σταδίου.
Οι υπογραφές των συμβολαίων κατασκευής μεταξύ ΚΟΑ και της κοινοπραξίας CYFIELD – NEOPHYTOU J.V. που ανέλαβε να χτίσει το γήπεδο πραγματοποιήθηκαν στις 4 Ιανουαρίου 2019. Η κατασκευή του σταδίου ξεκίνησε στις 28 Ιανουαρίου 2019.

Χρηματοδότηση

Το κόστος της κατασκευής του γηπέδου εκτιμάται σε περίπου €31,333 εκατομμύρια.

Συγκοινωνιακή εξυπηρέτηση

Το στάδιο κατασκευάζεται σε γη δίπλα από τον συτοκινητόδρομο Λεμεσού-Πάφου.
Δημήτριος Π. Ψωινός

Βιογραφικά στοιχεία

Γεννήθηκε στην Αρεόπολη Λακωνίας. Σπούδασε ηλεκτρολόγος-μηχανολόγος μηχανικός στο Εθνικό Μετσόβειο Πολυτεχνείο. Είναι ομότιμος καθηγητής της Οργάνωσης και Διοίκησης στο Τμήμα Μηχανολόγων Μηχανικών του Αριστοτελείου Πανεπιστήμιου Θεσσαλονίκης.
Έχει διατελέσει Πρόεδρος της Διοικούσας Επιτροπής του Πανεπιστημίου Θεσσαλίας και μέλος του Διοικητικού Συμβουλίου του Συλλόγου Φίλων Μουσικής Θεσσαλονίκης του Μέγαρο Μουσικής Θεσσαλονίκης|Μεγάρου Μουσικής Θεσσαλονίκης.
Σίντνεϊ ΦΚ

Σύμβολα

Το πρωταρχικό χρώμα της ομάδας του Σίδνεϊ είναι το μπλε ουρανί, το οποίο αντιπροσωπεύει το κρατικό χρώμα της Νέας Νότιας Ουαλίας. Το δευτερεύον χρώμα της ομάδας είναι το μπλε, με επιπλέον χρώματα το πορτοκαλί και το λευκό.
Το αρχικό έμβλημα της Σίδνεϊ ΦΚ δημιουργήθηκε και χρησιμοποιήθηκε από την ίδρυση του συλλόγου το 2004. Έφερε ένα ποδοσφαιρικό σετ κεντρικά σε στυλιζαρισμένη μορφή. Πάνω από την μπάλα ήταν το σχήμα τριών κοχυλιών της Όπερας του Σίδνεϊ, και κάτω από αυτό ήταν το Κοινοπολιτειακό Αστέρι.
Ένα νέο έμβλημα της Σίδνεϊ ΦΚ παρουσιάστηκε στις 17 Μαΐου του 2017 και είναι μια αναδιαμόρφωση ενός σχεδίου που υποβλήθηκε από την ομάδα υποστηρικτών του συλλόγου, The Cove. Η κορυφογραμμή εμφανίζει την Όπερα του Σίδνεϊ σε λευκό που απεικονίζεται μπροστά σε ένα ουρανί μπλε φόντο πάνω από μια σκούρη μπλε βάση που εμφανίζει το Κοινοπολιτειακό Αστέρι. Η Όπερα αντιπροσωπεύει ένα εικονικό ορόσημο του Σίδνεϊ, το μπλε ουρανί αντιπροσωπεύει το κύριο χρώμα του συλλόγου και το κρατικό χρώμα της Νέας Νότιας Ουαλίας και το Αστέρι της Κοινοπολιτείας, που βρίσκεται επίσης στην αυστραλιανή σημαία, είναι ένα σύμβολο που αντιπροσωπεύει την Ομοσπονδία της Αυστραλίας.
Τζων Στάνλεϋ Πλάσκετ

Ζωή και έργο

Ο Πλάσκετ γεννήθηκε στο Χίκσον του Οντάριο. Αρχικώς εργαζόταν ως μηχανουργός και του προσφέρθηκε μια θέση εργασίας στο Τμήμα Φυσικής του Πανεπιστημίου του Τορόντο, όπου κατασκεύαζε πειραματικές συσκευές και βοηθούσε στα πειράματα. Το βρήκε τόσο ενδιαφέρον, ώστε σε ηλικία 30 ετών εγγράφηκε ως προπτυχιακός φοιτητής των μαθηματικών και της φυσικής. Παρέμεινε στο πανεπιστήμιο μέχρι το 1903, διεξάγοντας έρευνα στην έγχρωμη φωτογραφία.
Η κυρίως αστρονομική σταδιοδρομία του άρχισε το 1903, όταν διορίσθηκε στο Αστεροσκοπείο Ντομίνιον της Οττάβας. Εκεί μέτρησε ακτινικές ταχύτητες και μελέτησε φασματοσκοπικώς διπλούς αστέρες, ενώ διεξήγαγε και την πρώτη λεπτομερή ανάλυση της δομής του Γαλαξία. Οι μηχανουργικές γνώσεις του στάθηκαν πολύ χρήσιμες για την κατασκευή διάφορων οργάνων. Το 1917 έγινε ο πρώτος στην ιστορία διευθυντής του νέου Αστροφυσικού Αστεροσκοπείου Ντομίνιον στη Βικτώρια (Βρετανική Κολομβία), που δεν πρέπει να συγχέεται με το προηγούμενο.
Ο γιος του Τζων, ο Χάρυ Χέμλεϋ Πλάσκετ, είχε επίσης μια επιτυχή σταδιοδρομία στην αστρονομία και τιμήθηκε, όπως και ο πατέρας του, με το Χρυσό Μετάλλιο της Βασιλικής Αστρονομικής Εταιρείας, καθιστώντας έτσι τους Πλάσκετ μία από τις ελάχιστες οικογένειες με περισσότερα του ενός μέλη τιμημένα με το παραπάνω μετάλλιο.
Μια καλή βιογραφία του Τζων Στάνλεϋ Πλάσκετ εκδόθηκε το 2018, με την ευκαιρία της επετείου των εκατό ετών από την ίδρυση του Αστροφυσικού Αστεροσκοπείου Ντομίνιον.
Simple Plan

Σχηματισμός του συγκροτήματος (1995-2002)

Οι Simple Plan ξεκίνησαν το 1995 με το σχηματισμό μιας μπάντας με όνομα "Reset" από τους σχολικούς φίλους Pierre Bouvier, Charles-André (Chuck) Comeau και Adrian White. Οι Reset συμμετείχαν σε tour στον Καναδά με μπάντες όπως οι MxPx, Ten Foot Pole, και Face to Face,με σκοπό να αποκτήσουν δημοσιότητα. Το πρώτο τους album:No Worries εκδόθηκε το 1997, και ο Comeau σύντομα άφησε την μπάντα για να πάει να σπουδάσει. Δύο χρόνια αργότερα ο Comeau συναντήθηκε με τούς σχολικούς του φίλους Jean-François (Jeff) Stinco και Sébastien (Seb) Lefebvre , οι οποίοι είχαν δικά τους ξεχωριστά συγκροτήματα,και αποφάσισαν από κοινού να δημιουργήσουν την μπάντα. Στο τέλος του 1999, ο Comeau kai o Bouvier συναντήθηκαν σε μια συναυλία του Sugar Ray, και ο Bouvier άφησε τους Reset για να μπει στην μπάντα του Comeau. Ο David Desrosiers (bassist) αντικατέστησε τον Bouvier στους Reset, αλλά όταν του ζητήθηκε να γίνει μέλος στην μπάντα του Comeau, μετά από έξι μήνες άφησε και αυτός τους Reset. Αυτό επέτρεψε στον Bouvier, που τραγουδούσε και συγχρόνως έπαιζε μπάσο, να συγκεντρωθεί μόνο στο τραγούδι.
Η προέλευση του ονόματος του συγκροτήματος δεν είναι σαφής. Τα μέλη του έχουν δώσει διαφορετικές απαντήσεις σε αυτό το ερώτημα,συμπεριλαμβανομένου ότι το σκέφτηκαν από την συμπάθειά τους για την ταινία A Simple Plan, και ότι ο σχηματισμός αυτού του συγκροτήματος ήταν το εύκολό τους σχέδιο (Simple Plan) για να αποφύγουν να έχουν μια "πραγματική" δουλειά, και ότι το όνομα είχαν σχεδιάσει να είναι προσωρινό, αλλά ποτέ δεν σκέφτηκαν κάτι καλύτερο, και με τις εμφανίσεις να πλησιάζουν το συγκρότημα χρειαζόταν ένα όνομα.
Οπτάτος Μιλέβης

Βίος

Δεν έχουμε πληροφορίες για τον τόπο και χρόνο γέννησής του. Υπήρξε επίσκοπος Μιλέβης (σημερινή Mila της Αλγερίας), αλλά δεν ξέρουμε τον ακριβή χρόνο της τοποθέτησής του εκεί. Ο Οπτάτος θα εμπλακεί  στην θεολογική αντιμετώπιση του Δονατισμού, όταν το σχίσμα τους είχε αρχίσει να εξασθενεί

Οι θεολογικές θέσεις του Οπτάτου κατά του Δονατισμού

Στην ταύτηση εκ μέρους των Δονατιστών της Εκκλησίας με τους εκλεκτούς, αντιπαρέθεται την άποψη πως την Εκκλησία συγκροτούσαν και οι ενάρετοι και οι αμαρτωλοί. Οι Δονατιστές έπρεπε να απαλλαγούν από την ψευδαίσθηση πως αυτοί οι ίδιοι ήταν αποκλειστικά οι εκλεκτοί.
Ως προς την άρνηση εγκυρότητας τέλεσης των μυστηρίων που τελούσαν οι κληρικοί της Εκκλησίας, ο Οπτάτος διακρίνει τρεις προϋποθέσεις για την έγκυρη τέλεση των μυστηρίων και ιδιαίτερα του βαπτίσματος, in Trinitate: (βάπτιση στο όνομα της Αγίας Τριάδος), in credente(η πίστη του βαπτιζόμενου) και in operante: (ο τελών το βάπτισμα κληρικός).
Δεν προϋποτίθεται καμία ΄΄αγιότητα΄΄ από τον κληρικό ενώ η χάρις των μυστηρίων δίδεται από το την Αγία Τριάδα κι όχι τον πιστεύοντα κληρικό, ο οποίος είναι μόνο ΄΄υπηρέτης΄΄ των μυστηρίων.

Συγγραφικό έργο

Είναι συγγραφέας πολλών έργων που δεν μας έχουν σωθεί. Με βεβαιότητα του αποδίδεται το έργο Adversus Parmenianum donatistam (=κατά του Δονατιστή Παρμενιανού) . Με αυτό επιχειρεί την ανασκευή έξι κύριων απόψεων του Δονατιστή Παρμενιανού. Χωρίζεται σε έξι μέρη και γράφτηκε μεταξύ 370 και 374. Θα το αναθεωρήσει περί το 385 και 390. Η σημασία του έγκειται κυρίως στην αποτύπωση των απαρχών και της εξέλιξης της Δονατιστικής έριδας, ενώ παραθέτει και έγγραφα περί του ζητήματος.
Του έχουν αποδώσει, εσφαλμένα, δύο λόγους Εις το Πάσχα και τρεις  Εις τα Επιφάνεια.
Kamikaze (άλμπουμ του Eminem)

Ο Eminem έβγαλε το το άλμπουμ Kamikaze (που συμπεριλαμβάνει 13 τραγούδια) στις 31 Αυγούστου του 2018. Προηγουμένως μη ανακοινωμένο, το άλμπουμ κυκλοφόρησε στις 31 Αυγούστου 2018 από τις Aftermath Entertainment, Interscope Records και Shady Records. Το άλμπουμ περιέχει προσκεκλημμένες εμφανίσεις από τους Τζόινερ Λούκας, Royce da 5'9", Τζέσι Ρέγιεζ και φωνητικά του Τζάστιν Βέρνον. Ο Eminem, ο οποίος έχει πιστωθεί ως Slim Shady, ήταν εκτελεστικός παραγωγός μαζί με τον Dr. Dre, ενώ η παραγωγή για ατομικά κομμάτια προέρχεται από διάφορους μουσικούς. Έλαβε γενικά θετικές κριτικές από τους κριτικούς, αλλά δημιούργησε κάποια διαμάχη για το περιεχόμενό του. Το άλμπουμ έφτασε στην κορυφή των τσαρτς στις εξής χώρες; Αυστραλία, Αυστρία, Καναδά, Δανία, Φινλανδία, Ιρλανδία, Ιταλία, Ολλανδία, Νέα Ζηλανδία, Νορβηγία, Σουηδία, Ελβετία, Ηνωμένο Βασίλειο και Ηνωμένες Πολιτείες.
Αλεξάνδρεια η Προφθασία

Η Αλεξάνδρεια ήταν αρχαία ελληνική πόλη στο ανατολικό Ιράν.
Βρισκόταν στην επαρχία της Δραγγιανής (σύνορα Ιράν-Αφγανιστάν-Πακιστάν). Ιδρύθηκε από τον Μεγάλο Αλέξανδρο το φθινόπωρο του 330 π.Χ. Λεγόταν Αλεξάνδρεια εν Δραγγιανή ή Προφθασία. Αυτή η προσωνυμία υποδηλώνει την έγκυρη αποκάλυψη της συνομωσίας του ιππάρχου Φιλώτα και του πατέρα του Παρμενίωνος, εις βάρος του Έλληνα βασιλιά.
Πολύ πιθανόν να βρίσκεται νοτίως της πόλεως του Αφγανιστάν Farah, εκτός και αν πρόκειται για την ίδια αφγανική πόλη (η αρχαία Φράδα), στην οποία σώζεται ακρόπολη του Μεγάλου Αλεξάνδρου.